जांच कमेटी की रिपोर्ट मेंे खुलासा
देश के बाहर हो रही पेंगोलिन की तस्करी
सतपुड़ा टाइगर रिजर्व सहित बैतूल, होशंगाबाद, सीहोर, छिंदवाड़ा के जंगलों से विलुप्त हाे रहे वन्यजीव पेंगोलिन की स्किन की अवैध खरीद- फरोख्त चल रही है। इसकी स्किन से कैंसर, कुष्ठ रोग, निमोनिया की दवाएं बनाई जा रही हैं। दुनिया के 10 देश इसकी तस्करी में शामिल हैं। देश से आठ राज्यों में तस्करों का एक नेटवर्क मप्र से इसको पकड़कर देश के बाहर सप्लाई कर रहा है। यह गंभीर खुलासा वन विभाग द्वारा पेंगोलिन की जांच के लिए गठित की गई कमेटी की रिपोर्ट में हुआ है। पेंगोलिन की तस्करी में इंटरनेशनल गिरोह के सक्रिय होने के संकेत मिलने पर यह रिपोर्ट इंटरपोल को भेजी गई है। रिपोर्ट के मुताबिक पिछले एक साल से प्रदेश से इसकी तस्करी चीन, नेपाल, ताइवान, म्यांमार, हांगकांग, मलेशिया, इंडोनेशिया, थाईलैंड, पाकिस्तान, बांगलादेश में चल रही है। वन विभाग ने अब तक 72 लोगों को हिरासत में लिया गया है। सभी से पूछताछ की जा रही है।
पहली बार 2014 में बालाघाट के लांजी से एक तस्कर को पेंगोलिन के साथ पकड़ा था। इसके बाद 21 सितम्बर 2014 को छिंदवाड़ा से जमाल इकबाल को पेंगोलिन के साथ पकड़ा गया। पूछताछ में उसने उप्र के बलिया जिले का निवासी होना बताया। उसने कोर्ट में दलील दी कि उसे हार्ट से संबंधित अौर अन्य गंभीर बीमारियां हैं। कुछ दिन की सजा के बाद वह छूट गया। बाद में उसे काेलकत्ता से गिरफ्तार किया गया।
नेटवर्क इतना बड़ा कि इंटरपोल से मांगी मदद
इंटरपोल को भेजी गई रिपोर्ट के मुताबिक, देश में मध्यप्रदेश, छत्तीसगढ़, उड़ीसा, पश्चिम बंगाल, आंधप्रदेश, मिजोरम, असम, महाराष्ट्र के तस्कर बॉर्डर से इनको देश के बाहर भेज रहे हैं। जाहिर है देश में इंटरनेशनल तस्कर इसकी तस्करी में सक्रिय हैं। उसको पकड़ने के लिए इंटरपोल से मदद मांगी गई है।
ऐसे होती है देश के बाहर तस्करी
लोकल तस्कर पेंगोलिन को मध्यप्रदेश के जंगलों से पकड़ते हैं। गिरोह में शामिल नेशनल स्तर के तस्कर इसकी कीमत तय करते हैं। इसके बाद महिलाएं इसे मढ़ीपुर और मिजोरम की बार्डर पार कराती हैं। इसके एवज में महिलाओं को दो हजार रुपए दिए जाते हैं।
इंटरनेशनल मार्केट में पेंगोलिन की एक किलो स्किन की कीमत 60 हजार रुपए
प्रदेश में पकड़े गए पेंगोलिन की एक किलो स्किन 5 से 7 हजार रुपए में बेच दी जाती है। राज्य से बाहर जाने पर इसकी कीमत 10 से 15 हजार रुपए हो जाती है और देश के बाहर जाते ही इसकी कीमत 60 हजार रुपए प्रति किलो हो जाती है। पिछले एक साल में इसकी तस्करी से 100 करोड़ रुपए का कारोबार होने की बात सामने आई है।
3 से 7 साल की सजा
वाइल्ड लाइफ प्रोटेक्शन एक्ट 1972 के तहत पेंगोलिन को दुर्लभ वन्यजीवों में शामिल किया गया है। इसको मारने पर 3 से सात साल तक की कैद और 10 हजार रुपए न्यूनतम जुर्माना लगाया जा सकता है।
इंटरपोल से मांगी मदद
प्रदेश में दुर्लभ पेंगोलिन के तस्करों की धरपकड़ चल रही है। मध्यप्रदेश में पकड़े गए तस्करों से पूछताछ की जा रही है। इसकी जांच में मदद के लिए इंटरपोल से मदद मांगी गई है। देश के बाहर इंटरनेशनल तस्करों और यहां सरगना को पकड़ने के लिए तलाश चल रही है। रवि श्रीवास्तव, पीसीसीएफ वाइल्ड
प्रचलित नाम चींटीखोर
पेंगोलिन मप्र के टाइगर रिजर्व के अलावा उप्र, महाराष्ट्र, कर्नाटक, असम के जंगलों में पाया जाता है। हिंदी में इसे चींटीखोर कहते हैं। इसका वजन पांच से सात किलो, लंबाई औसतन एक मीटर और शरीर पर सुरक्षा के लिए किरैटिन, प्रोटीन से बने कठोर शल्क होते हैं। ज्यादातर ये बिलों में या पथरीली चट्टानों के बीच रहता है। चींटी, दीमक, कीट पतंगे खाता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hne_Deva hin_Deva hin_Deva hin_Deva